XO โบรกฯเชียร์ “ซื้อ” เป้า 26.50 บ. ชี้กำไร Q4/64 โต 24% รายได้เพิ่ม-แบ็คล็อกหนุน
XO โบรกฯเชียร์ “ซื้อ” เป้า 26.50 บ. ชี้กำไร Q4/64 โต 24% แตะ 103 ลบ. จากรายได้เพิ่ม-แบ็คล็อกหนุน ส่วนทั้งปีโต 44% แตะ 457 ลบ. รับรายได้กลุ่มซอสเพิ่มขึ้น
26 ม.ค. 2565

บริษัทหลักทรัพย์ เคทีบีเอสที จำกัด (มหาชน) ระบุในบทวิเคราะห์ (20 ม.ค.2565) โดยประเมิน บริษัท เอ็กโซติค ฟู้ด จำกัด (มหาชน) หรือ XO โดยคาดกำไรไตรมาส 4/2564 โต 24% จากงวดเดียวกันของปีก่อน หนุนจากรายได้ Backlog ราว 60 ล้านบาท ประเมินกำไรไตรมาส 4/2564 อยู่ที่ 103 ล้านบาท เพิ่มขึ้น 24% จากงวดเดียวกันของปีก่อน และเพิ่มขึ้น 8% จากไตรมาสก่อน จาก (1) รายได้รวมที่ 375 ล้านบาท เพิ่มขึ้น 21% จากงวดเดียวกันของปีก่อน และเพิ่มขึ้น 10% จากไตรมาสก่อน แม้จะได้รับผลกระทบจากปัญหา Supply chain ต่อเนื่องจากไตรมาส 3/2564 แต่ปัญหาดังกล่าว เริ่มกลับมาดีขึ้นในช่วงกลางเดือน พ.ย. 2564 ประกอบกับได้ปัจจัยหนุนจาก Backlog ที่คงค้างจากไตรมาส 3/2564 หนุนราวอีก 60 ล้านบาท และ (2) คาด Gross profit margin อยู่ที่ 43.00% (ไตรมาส 3/2564 = 43.50%, ไตรมาส 4/2563 = 43.50%) ปรับตัวลดลงเล็กน้อยเป็นผลจากสัดส่วน Product mix ของกลุ่มซอส
นอกจากนี้ตั้งเป้าการเติบโตของรายได้ปี 2565 โต 10-15% จากงวดเดียวกันของปีก่อน สืบเนื่องจากความสำเร็จในการปรับกลยุทธ์ส่งเสริมการขาย ส่งผลให้บริษัทยังคงใช้กลยุทธ์ Listing fee ต่อเนื่องจากปี 2564 และได้ขยายงบประมาณเพิ่มขึ้นกว่า 1 เท่าตัว เป็น 20-25 ล้านบาท จากเดิมที่ 10-15 ล้านบาท ขณะที่ปี 2566 ยังมีทิศทางการเติบโตต่อเนื่องจาก การขยายกำลังการผลิตอีกราว 7,000 ตันต่อปีหรือคิดเป็นรายได้ที่คาดว่าจะเพิ่มขึ้นได้อีกราว 700-800 ล้านบาทต่อปี (บนสมติฐาน Utilization rate 80% ของกำลังการผลิตใหม่) ซึ่งยังไม่ถูกรวมในประมาณการกำไร
ทั้งนี้ทางฝ่ายวิจัยได้ปรับกำไรสุทธิปี 2564 เพิ่มขึ้นเล็กน้อยราว 2% เป็น 457 ล้านบาท เพิ่มขึ้น 44% จากงวดเดียวกันของปีก่อน จากการปรับรายได้กลุ่มซอสเพิ่มขึ้น แต่ยังคงกำไรสุทธิปี 2565 ที่ 491 ล้านบาท เพิ่มขึ้น 7% จากงวดเดียวกันของปีก่อน โดยคาดรายได้รวมโต 10% จากงวดเดียวกันของปีก่อน ซึ่งยงสามารถเติบโตต่อเนื่องจากการเพิ่มงบประมาณ Listing fee ขึ้นเป็น 20-25 ล้านบาท จากเดิมในปี 2564 ที่ 10-15 ล้านบาท และยังคงประเมิน Gross profit margin ที่ 44% จากต้นทุนที่ยังคงอยู่ระดับต่ำและมีการ Lock ราคาต้นทุนไปจนถึง ธ.ค.2565
อย่างไรก็ดีทางฝ่ายวิจัยประเมินราคาเป้าหมาย XO ที่ราคา 26.50 บาท อิงปี 2565 ค่า PER ที่ 23 เท่า โดย XO ปัจจุบันเทรดที่ปี 2565 ค่า PER ที่ 19 เท่า ซึ่งทางฝ่ายวิจัยประเมินราคาเป้าหมายค่า PER ที่ 23 เท่า มีความเหมาะสมจาก (1) ความต้องการผลิตภัณฑ์ซอสปรุงรสยังสามารถขยายตัวได้ต่อเนื่องไปถึงปี 2565 จากกลยุทธ์ใหม่, (2) บริษัทได้ทำการ Lock ราคาต้นทุนไปจนถึงปี 2565 เรียบร้อยแล้ว และ(3) GPM จะยังสามารถอยู่ในระดับสูง และทำให้ ROE ในปี 2565 สูงถึง 33% สูงกว่าค่าเฉลี่ยย้อนหลัง 7 ปีที่ 22%